Estem treballant de cara a les activitats commemoratives i ja podem anunciar l’edició de dos nous volums dels llibres de SIÓ: “Agramunt, reportatges de la història”, que aplegarà en un sol llibre 24 reportatges que s’han anat publicant sobre temes del passat o l’actualitat agramuntina, i “La Guerra Civil a Agramunt”, una reedició molt ampliada del llibre sobre aquest tema que vàrem publicar fa 25 anys. Va ser pioner en la recuperació de la memòria històrica i com a tal va ser reconegut i premiat a nivell de Catalunya. L’edició d’aquests dos volums serà possible gràcies a les estimables aportacions de la Diputació de Lleida, l’Institut d’Estudis Ilerdencs, IEI, i també de la col·laboració de particulars. La situació econòmica de SIÓ únicament permet fer front a les despeses de la publicació de la revista. Per a l’edició de llibres i altres activitats caldrà cercar ajuda externa, ja sigui institucionals, d’empreses, entitats i particulars. En funció d’això el cinquantenari serà més o menys celebrat. Ja es veurà. Amb tot, els 50 anys seran presents cada mes, d’una manera o altra, en els números ordinaris de la revista. Recordem que al voltant de l’any 1964 la nostra societat iniciava un seguit de canvis tant a nivell social i polític com cultural. Per recordar-ho i commemorar-ho estem oberts a tot tipus de suggeriments i, especialment, ajuts i col·laboracions.